CELEX: 62013TN0181
Language: mt
Date: 2013-03-29 00:00:00
Title: Kawża T-181/13: Rikors ippreżentat fid- 29 ta’ Marzu 2013 — Sharif University of Technology vs Il-Kunsill

1.6.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 156/47
            
         Rikors ippreżentat fid-29 ta’ Marzu 2013 — Sharif University of Technology vs Il-Kunsill
   (Kawża T-181/13)
   2013/C 156/87
   Lingwa tal-kawża: l-Ingliż
   
      Partijiet
   
   
      Rikorrenti: Sharif University of Technology (Teheran, l-Iran) (rappreżentant: M. Happold, Barrister)
   
      Konvenut: Il-Kunsill tal-Unjoni Ewropea
   
      Talbiet tar-rikorrenti
   
   
               —
            
            
               tannulla l-Anness għad-Deċiżjoni tal-Kunsill 2012/829/PESK tal-21 ta’ Diċembru 2012 (1), l-Anness II għad-Deċiżjoni tal-Kunsill 2010/413/PESK tas-26 ta’ Lulju 2010 (2), l-Anness għar-Regolament ta’ Implimentazzjoni tal-Kunsill (UE) Nru 1264/2012 tal-21 ta’ Diċembru 2012 (3) u l-Anness IX għar-Regolament tal-Kunsill (UE) Nru 267/2012 tat-23 ta’ Marzu 2012 (4), sa fejn dawn jikkonċernaw lir-rikorrenti; u
            
         
               —
            
            
               tikkundanna lill-konvenut għall-ispejjeż tar-rikorrenti.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka tliet motivi.
   
               (1)
            
            
               L-ewwel motiv ibbażat fuq il-fatt li d-Deċiżjoni tal-Kunsill 2012/829/PESK u r-Regolament ta’ Implementazzjoni tal-Kunsill (UE) Nru 1264/2012 ġew adottati bi ksur tad-drittijiet tad-difiża tar-rikorrenti u tad-dritt għal protezzjoni ġudizzjarja effettiva tagħha. Il-Kunsill kiser l-obbligu tiegħu ta’ motivazzjoni peress li l-motivazzjonijiet mogħtija minnu huma insuffiċjenti għar-rikorrenti sabiex din tifhem il-bażi li fuqha hija ġiet suġġetta għal miżuri restrittivi. Il-Kunsill kiser id-drittijiet tad-difiża tar-rikorrenti minħabba li naqas milli jagħti aċċess lir-rikorrenti għall-fajl tal-Kunsill dwarha u minħabba li dan in-nuqqqas kellu l-konsegwenza li ma kienx possibbli għar-rikorrenti li tesprimi l-opinjoni tagħha dwar il-provi prodotti sabiex jiġu ġġustifikati l-miżuri imposti fuqha. In-nuqqasijiet tal-Kunsill li jimmotiva id-deċiżjoni tiegħu u li jipprovdi aċċess għall-fajl tiegħu lir-rikorrenti kisru wkoll id-dritt tar-rikorrenti għal protezzjoni ġudizzjarja effettiva.
            
         
               (2)
            
            
               It-tieni motiv ibbażat fuq il-fatt li l-Kunsill wettaq żbalji manifesti ta’ evalwazzjoni fir-rigward tal-adozzjoni min-naħa tiegħu ta’ miżuri restrittivi kontra r-rikorrenti. Ir-rikorrenti tiċħad l-allegazzjonijiet magħmula kontriha u tistieden lill-Kunsill jipproduċi provi ddettaljati tal-fatti allegati.
            
         
               (3)
            
            
               It-tielet motiv ibbażat fuq il-fatt li l-miżuri restrittivi imposti fuqha jiksru d-dritt tagħha għal proprjetà u huma sproporzjonati. L-inklużjoni tar-rikorrenti ma saritx taħt il-kundizzjonijiet stipulati mil-liġi. Barra minn hekk, il-Kunsill naqas kompletament milli jieħu inkunsiderazzjoni l-fatt li r-rikorrenti ma hijiex impriża kummerċjali, iżda istitut għal edukazzjoni ogħla, kif ukoll l-effetti konsegwenti tal-inklużjoni tagħha mhux biss fuqha iżda wkoll fuq l-istudenti, il-fakultà u l-kollaboraturi tagħha.
            
         
      (1)  Deċiżjoni tal-Kunsill 2012/829/PESK, tal-21 ta’ Diċembru 2012, li temenda d-Deċiżjoni 2010/413/PESK dwar miżuri restrittivi kontra l-Iran (ĠU L 356, p.71)
   
      (2)  Deċiżjoni tal-Kunsill 2010/413/PESK, tas-26 ta’ Lulju 2010, dwar miżuri restrittivi kontra l-Iran u li tħassar il-Pożizzjoni Komuni 2007/140/PESK (ĠU L 195, p. 39)
   
      (3)  Regolament ta’ Implimentazzjoni tal-Kunsill (UE) Nru 1264/2012, tal-21 ta’ Diċembru 2012, li jimplimenta r-Regolament (UE) Nru 267/2012 dwar miżuri restrittivi kontra l-Iran (ĠU L 356, p. 55)
   
      (4)  Regolament tal-Kunsill (UE) Nru 267/2012, tat- 23 ta’ Marzu 2012, dwar miżuri restrittivi kontra l-Iran u u li jħassar ir-Regolament (UE) Nru 961/2010 (ĠU L 88, p. 1)